Europos Parlamento rezoliucija dėl Birmos



Oficialusis leidinys 092 E , 20/04/2006 p. 0410 - 0414



P6_TA(2005)0183 Europos Sąjungos informacijos ir komunikacijos strategija Europos Parlamento rezoliucija dėl Europos Sąjungos informacijos ir komunikacijos strategijos įgyvendinimo (2004/2238(INI)) Europos Parlamentas, - atsižvelgdamas į Komisijos komunikatą Tarybai, Europos Parlamentui, Europos ekonomikos ir socialinių reikalų komitetui ir Regionų komitetui dėl Europos Sąjungos informacijos ir komunikacijos strategijos įgyvendinimo (KOM(2004)0196), - atsižvelgdamas į savo 2002 m. kovo 13 d. rezoliuciją dėl Komisijos komunikato dėl naujos bendradarbiavimo sistemos veikloje, susijusioje su Europos Sąjungos informacijos ir komunikacijos politika [1], - atsižvelgdamas į savo 2003 m. balandžio 10 d. rezoliuciją dėl Europos Sąjungos informacijos ir komunikacijos strategijos [2], - atsižvelgdamas į Darbo tvarkos taisyklių 45 straipsnį, - atsižvelgdamas į Kultūros ir švietimo komiteto pranešimą ir Konstitucinių reikalų komiteto nuomonę (A6-0111/2005), A. kadangi paskutiniuosiuose rinkimuose į Europos Parlamentą devyniose naujose ES valstybėse narėse rinkėjų dalyvavimas sumažėjo, B. kadangi Europos demokratijos procese labai svarbu bet kokia informacijos ir komunikacijos politika skatinti aktyvų dalyvavimą politikoje ir pilietinėje visuomenėje bei suteikti šiam dalyvavimui daugiau svarbos, pvz., aiškinti dalyvavimo Europos Parlamento rinkimuose svarbą, ir sužadinti pasididžiavimą dėl Europos pilietybės, C. kadangi prieiga prie informacijos apie Europos Sąjungą yra labai svarbi, kad žmonės galėtų jaustis tikrais Europos piliečiais; būdami Europos Sąjungos politikos teikiamos naudos gavėjais ir aktyviais dalyviais Europos demokratijoje, piliečiai turi teisę į išsamią ir nešališką informaciją apie Sąjungą suprantamai pateikiamą jų gimtąja kalba ir perduodamą lengvai prieinamais kanalais, D. kadangi informacijos ir komunikacijos strategija turėtų būti grindžiama pagrindinėmis Europos Sąjungos vertybėmis: demokratija, pliuralizmu, saugumu, solidarumu, lygiomis galimybėmis, sanglauda ir pagarba kultūrų įvairovei bei pagrindinėms žmogaus teisėms, E. kadangi informacijos ir komunikacijos strategija privalu piliečiams veiksmingai parodyti, kokių privalumų kasdieniame gyvenime suteikia priklausymas Europos Sąjungai, Pranešimai ir ištekliai 1. pritaria tam, kad pirmą kartą, prieš Komisijai pristatant Sąjungos informacijos ir komunikacijos strategiją, Parlamentas kviečiamas ją apsvarstyti, todėl turi realią galimybę įtakoti galutinį šios strategijos turinį, o ne vien tik į ją reaguoti; mano, kad tai yra teigiamas žingsnis plečiant Parlamento įsipareigojimus vykdyti demokratinę Komisijos veiklos kontrolę; 2. pabrėžia, kad pagrindinis informacijos ir komunikacijos strategijos tikslas turi būti nuolat ir tinkamai informuoti Sąjungos piliečius apie Sąjungos institucijų veiklą siekiant turtinti piliečių žinias, skatinti domėtis bei dalyvauti tvarkant Sąjungos reikalus ir taip priartinti juos prie Sąjungos; 3. mano, kad yra būtina skatinti Europos piliečių bendros Europos dvasią ir bendrumo įgyvendinant Europos projektą jausmą; 4. mano, kad būtina daugiau dėmesio skirti skelbiamų pranešimų turiniui, kad būtų skatinamas piliečių suinteresuotumas sprendžiant jiems rūpimus klausimus; 5. pabrėžia, kad reikia įkurti decentralizuotą informavimo sistemą, kad informacija lengviau pasiektų konkrečias grupes, kurioms visuomet reikėtų pateikti specialiai pritaikytus pranešimus; 6. yra įsitikinęs, kad informacijos ir komunikacijos politika nebus veiksminga tol, kol žinios apie ES ir jos institucijas nebus įtrauktos į valstybių narių mokyklų programas; universitetus reikėtų raginti aktyviai skleisti ir propaguoti bendras Europos vertybes; 7. pabrėžia, kad svarbu plačiau naudoti komunikacijos priemones, kurių technologiniai pajėgumai leidžia pasiekti visų Europos piliečių namus, kaip antai: televiziją, radiją ir internetą; 8. mano, kad toliau galima labiau pasinaudoti interneto ir radijo ryšio teikiamomis galimybėmis, kurias reiktų apsvarstyti informacijos ir komunikacijos strategijos kontekste; 9. mano, kad reikia nemažai dėmesio skirti debatams apie Europos politiką parlamentuose, kurie atsakingi už įstatymų leidybą, aktyviai dalyvaujant EP nariams, kad žiniasklaidai būtų suteikiama galimybė atidžiau stebėti debatus, kurie paprastai vyksta Europos Parlamente; 10. mano, kad institucijos, vadovaudamosi Finansiniame reglamente nustatytų taisyklių, turėtų susitarti su audiovizualinių programų rengimo kompanijomis, pajėgiomis kurti serialus, konkursus, filmus, žinių laidas ir apskirtai visų tipų kokybiškas ir prieinamas laidas, kurios atitinka visuomenės skonį ir padeda propaguoti Europos idėją ir vertybes; 11. palankiai vertina ką tik sudarytą naują sutartį su "Euronews" ir mano, kad "Euronews" teikia kokybiškas paslaugas, vertas kompanijai mokamų pinigų; 12. mano, kad reikia apsvarstyti galimybę kai kurias Bendrijos programas, pavyzdžiui, Media, Kultūra, Jaunimas ar Švietimas, naudoti informacijos ir komunikacijos strategijai įgyvendinti, nemažinant jos tikslų ar finansavimo; pavyzdžiui, programa Media galėtų būti naudojama filmams finansuoti siekiant skatinti Europos vaizdo ir garso pramonės plėtrą ir tuo pat metu propaguoti Sąjungos "įvaizdį" ir "dvasią"; todėl džiaugiasi organizuojama Europos jaunimo savaite su numatyta veikla "Jaunimas Parlamente", kuri sustiprins jaunimo sąsają su Europa; 13. ragina labiau sutelkti esamas garso ir vaizdo infrastruktūras, kurios šiuo metu išsklaidytos po įvairias institucijas; be to, mano, kad reikia sudaryti šių infrastruktūrų sąrašą ir įvertinti individualų jų veiksmingumą; 14. ragina institucijas apsvarstyti galimybę sukurti šiuolaikiškų ir prieinamų virtualiųjų vizitų galimybę ir sudaryti sąlygas visuomenei kokybiškame archyve su paieškos sistema peržiūrėti viešuosius visų svarbių įvykių, kuriuose dalyvavo institucijos, įrašus; 15. palankiai vertina tiesioginio ryšio su ES tinklavietės "Europe Direct" kūrimą ir ragina Komisiją toliau plėtoti šią iniciatyvą tarpinstituciniu lygmeniu, kad ji pasitarnautų ES informacijos ir komunikacijos strategijai; 16. ragina Komisiją veikti vadovaujantis paraginimu 2005 m. kovo 10 d. Europos Parlamento rezoliucijoje [3], 2006 metus paskelbti Europos kovos su smurtu prieš moteris metais ir įtraukti tai į savo informacijos strategiją, ypač atsižvelgiant į faktą, kad panašią kampaniją planuoja ir Europos Taryba, ir todėl galima būtų siekti sinergijos rezultatų; 17. pabrėžia, kad reikia rasti būdą, kaip į informacijos ir komunikacijos politiką aktyviau įtraukti regioninę ir vietos žiniasklaidą; 18. pabrėžia, kad Europos Sąjungoje reikia įkurti Komunikacijos tobulinimo centrą, kuris plėtotų visų ES institucijų struktūrinį bendradarbiavimą ir suteiktų galimybes dirbti su komunikacijos srities profesionalais ir specialistais; 19. ragina ES institucijas gerinti sąlygas akredituotiems žurnalistams ir darbo santykius su jais ir apskritai sukurti kuo platesnę prieigą prie šaltinių visiems Europos Sąjungos politika ir veikla besidomintiems piliečiams; 20. pabrėžia, kad institucijos turi gerinti savo oficialius pranešimus spaudai ir visos spaudai skirtos informacijos kokybę, kad būtų palengvintas visų profesionalių žurnalistų, atidžiai stebinčių įvykius Briuselyje, darbas; taip pat prašo, kad oficialius institucijų pranešimus spaudai rengtų – kai tik įmanoma – profesionalūs komunikacijų srities darbuotojai; 21. ragina Komisiją surengti "idėjų varžybas", kurios suteiktų galimybę sujungti originalius pasiūlymus, kaip geriausiai galima perteikti Europos idėjas; 22. ragina Komisiją pavesti nepriklausomai išorės agentūrai atlikti išsamų įvertinimą, kiek lėšų ji išleidžia informacijai ir komunikacijai; 23. ragina Komisiją įvesti sistemą, kuri leistų toliau finansuoti informacijos tarnybų (angl. Infopoints) tinklą vadovaujantis naujame Finansiniame reglamente nustatytomis taisyklėmis; 24. mano, kad daugiau lėšų reiktų skirti viešosios nuomonės tyrimų agentūrai "Eurobarometer", kad ji galėtų rengti kur kas išsamesnes ir tikslesnes ataskaitas; 25. ragina Komisiją tobulinti Europos tinklavietę, kad informacija būtų pateikiama visomis oficialiomis Europos Sąjungos kalbomis ir tomis kalbomis, kurios valstybėse narėse turi oficialios kalbos statusą, jei šios valstybės taip nusprendžia ir prisiima susijusias išlaidas, siekiant išvengti kai kurių kalbų diskriminavimo kitų kalbų atžvilgiu ir taip pat suteikiant galimybę didžiajai piliečių daugumai susipažinti su pateikiama informacija; 26. mano, kad būtų labai naudinga Europos tinklavietėje sumaniai ir metodiškai įdėti nuorodas į labiausiai lankomus interneto puslapius, vadovaujantis bendru principu, kad ne žmonės turėtų ieškoti informacijos, o informacija turėtų ieškoti žmonių; 27. palankiai vertina pasiūlymus išnagrinėti Europos TV naujienų tarnybai Europe by Satellite skirto antro palydovinio kanalo galimybę; Tarpinstitucinis bendradarbiavimas 28. mano, kad siekiant labiau bendradarbiauti ir efektyviau dirbti, Komisija turėtų reguliariai pateikti Europos Sąjungos informacijos ir komunikacijos politiką parlamentinei priežiūrai, kuri kartą per metus būtų vykdoma organizuojant specialiai šiai temai skirtas diskusijas; 29. ragina per plenarinę sesiją surengti bendrą diskusiją dėl Komisijos pateiktos strategijos bei Kultūros ir švietimo komiteto pranešimo, kuriame dalyvautų ir Taryba; 30. mano, kad svarstymų pabaigoje reikėtų parengti bendrą deklaraciją apie šių trijų institucijų bendros informacinės veiklos gaires, nepažeidžiant ne vienos institucijos konkrečių kompetencijų ir teisės vykdyti savo informacinę veiklą; 31. prašo Tarpinstitucinę informacijos grupę kasmet parengti pasiūlymą siekiant užtikrinti lėšas visiems svarbiems kultūros renginiams; 32. mano, kad Tarpinstitucinė informacijos grupė turėtų būti daugiausia politinė ir veikti kaip garantas, jos narių skaičių reikėtų sumažinti, kad ji galėtų efektyviau dirbti; 33. pažymi, kad PRINCE programa tradiciškai grindžiama Komisijos ir valstybių narių partneryste; pabrėžia, kad Parlamentas turi dalyvauti nustatant PRINCE programos prioritetus ir mano, kad EP nariai turi aktyviai dalyvauti renginiuose, organizuojamuose pagal PRINCE programą; palankiai vertina Komisijos pasiūlymą PRINCE programos sudarymą ir priežiūrą labiau priderinti prie Parlamento kadencijos; 34. kviečia visas suinteresuotas ES institucijas gerinti vidaus koordinavimą siekiant padidinti sutartos komunikacijos ir informacijos strategijos efektyvumą ir pasiekti geresnių rezultatų; 35. ragina institucijas išnagrinėti galimybę įkurti žemesnio lygmens koordinacinę grupę, kuri būtų sudaryta iš įvairių institucijų atitinkamų generalinių direktoratų ir atitinkamų Europos Parlamento komitetų atstovų ir kurios pagrindinis uždavinys būtų koordinuoti konkrečias priemones, skirtas Tarpinstitucinės informacijos grupės nustatytoms rekomendacijoms įgyvendinti; 36. mano, kad būtų ypač naudinga įkurti konsultacinę tarnybą, susidedančią iš Europos institucijų ir valstybių narių atstovų bei komunikacijos specialistų, kuri patartų, kaip tinkamai įgyvendinti informacijos ir komunikacijos politiką; 37. primygtinai ragina dalyvauti visas valstybes nares, ypač tas, kurios iki šiol nedalyvavo; 38. laukia, kol Komisija paskelbs 2005 m. gegužės mėn. numatytą pateikti komunikatą dėl atnaujintos informacijos ir komunikacijos strategijos; ketina pradėti aktyvų dialogą su Komisija ir Taryba, taip pat su Regionų komitetu jam priklausančios kompetencijos srityse, dėl jos įgyvendinimo; pakartoja savo ketinimą visais būdais bendradarbiauti siekiant tikslų, dėl kurių bus sutarta; Konstitucija Europai 39. pabrėžia, kad informavimo ir aiškinimo apie Konstituciją kampanija artimiausiu metu turi tapti Sąjungos informacijos ir komunikacijos strategijos prioritetu; 40. mano, kad šis prioritetas turi du aspektus: - Sąjungos institucijos privalo aiškiai ir objektyviai informuoti visuomenę apie Konstitucijos turinį ir jos sąlygojamų pokyčių reikšmę, palyginti su esamomis sutartimis, - be to, Europos Parlamentas, Taryba ir Komisija, visada su valstybių narių pritarimu ir atsižvelgiant į atitinkamus nacionalinius teisės aktus, yra politiškai įsipareigoję remti Konstitucijos ratifikavimą; 41. pabrėžia, kad pateikiant informaciją apie Konstitucijos turinį ypač svarbu: - valstybėse narėse ir Briuselyje žiniasklaidos atstovams rengti specialius seminarus apie Konstituciją siekiant aiškiai ir objektyviai perteikti jos turinį, taip pat ištaisyti bet kokius turimos informacijos apie Konstitucijos turinį netikslumus, - plėtoti tam tikrą akademinio pasaulio veiklą, būtent Jean Monnet veiksmų programą sutelkti į klausimus, susijusius su Europos Konstitucija, organizuoti akademinius seminarus apie Konstituciją, padėti rengti mokymo programas ir remti studijas ar leidinius apie Europos Konstituciją, - labiau skatinti naudotis šiuolaikinėmis technologijomis, ypač užtikrinti prieigą prie Konstitucijos teksto ir jos turinio paaiškinimų internete, bei naudotis interneto ir telefono paslaugomis atsakyti į klausimus apie Konstituciją; 42. pabrėžia, kad, atsižvelgiant į ratifikavimo kampanijas visose valstybėse narėse, ypač tose, kuriose vyks referendumas, PRINCE programos išteklius reikia sutelkti viešoms diskusijoms apie Konstituciją skatinti; 43. todėl pageidauja, kad Parlamentas ir Komisija kuo glaudžiau bendradarbiautų, pvz., pasirašydamos Susitarimo memorandumus su visomis pageidaujančiomis valstybėmis narėmis; mano, kad Parlamentas turi dalyvauti visose iniciatyvose, kurių imasi Komisija valstybių narių lygmeniu bendradarbiaudama su atitinkamų valstybių narių vyriausybėmis; 44. pabrėžia, kad labai svarbu į šią veiklą įtraukti ir valstybių narių parlamentus, jei tai įmanoma; 45. atkreipia dėmesį į svarbų regioninių ir vietinių valdžios institucijų bei jų partnerių vaidmenį Konstitucijos ratifikavimo procese, informaciją pateikiant asmeniškiau ir tuo pačiu efektyviau; 46. primena svarbų visuomeninių organizacijų vaidmenį rengiant diskusijas ratifikavimo klausimu ir būtinybę teikti reikiamą paramą šioms organizacijoms, kad į minėtas diskusijas jos įtrauktų savo rinkėjus visoje ES siekiant skatinti piliečius aktyviai dalyvauti diskusijose apie ratifikavimą; Europos Parlamento informacijos politika 47. siūlo atlikti objektyvų savo informacijos politikos veiksmingumo tyrimą; todėl palankiai vertina 2005 m. sausio 10 d. Biuro prašymą atlikti valstybių narių informacijos tarnybų vaidmens peržiūrą; 48. atkreipia dėmesį į šiuo metu Parlamento Biure vykstančias diskusijas dėl galimybės sukurti viešą Parlamento kanalą; palankiai vertina Parlamento Biuro sprendimą pavesti atlikti galimo parlamentinio informacijos kanalo ar autentiško Europos Parlamento televizijos kanalo įkūrimo ekonominio pagrįstumo tyrimą; pripažįsta, kad šiam projektui įgyvendinti yra daug įvairių galimybių, ir mano, kad koks kanalas turi būti nepriklausomas; mano, kad toks kanalas galėtų labai prisidėti prie Europos viešosios erdvės plėtojimo; pažymi, kad jau anksčiau yra prašęs Komisijos atlikti vidinę tokio Europos kanalo poveikio analizę; pabrėžia, kad reikia užtikrinti didesnę galimybę bendrai veikti Parlamento išorinėms tarnyboms ir Komisijos atstovybėms; * ** 49. paveda Pirmininkui perduoti šią rezoliuciją Tarybai, Komisijai, Teisingumo Teismui, Audito Rūmams, Regionų komitetui, Europos ekonomikos ir socialinių reikalų komitetui, valstybių narių vyriausybėms ir Tarptautinei žurnalistų federacijai. [1] OL C 47 E, 2003 2 27, p. 400. [2] OL C 64 E, 2004 3 12, p. 591. [3] Priimti tekstai, P6_TA(2005)0073. --------------------------------------------------